Oud-polisieman vas oor ammunisie, uniformsŉ Voormalige polisieman is by sy huis in Ga-Rankuwa, noord van Pretoria, in hegtenis geneem nadat daar onder meer polisie-uniforms en ammunisie in sy besit gevind is. Riah Phiyega, nasionale polisiekommissaris, sê die 47-jarige oud-polisieman se arrestasie kom na ŉ gesamentlike operasie deur die Valke en die nasionale intervensie-eenheid. Phiyega sê die polisie het die man se huis deursoek en op ammunisie, ŉ groot bedrag kontant waaronder Amerikaanse doller, ŉ bloulig en polisie-uniforms beslag gelê. Paul Ramaloko, woordvoerder van die Valke, sê die man was vroeër ŉ sersant by die Klipgat-polisiestasie en is 2010 uit die polisie geskors nadat hy van huisroof aangekla is. “Die man is glo deel van ŉ bende wat hul as polisiebeamptes voordoen en niksvermoedende mense in Pretoria en omliggende gebiede teiken.” Ramaloko sê hul verwag om nog mense in hegtenis te neem. Die oud-polisieman sal Maandag in die Ga-Rankuwa-landdroshof verskyn.